钦定古今图书集成/理学汇编/经籍典/第085卷 > 元吴澂纂言 > 《易经序录》
## 钦定古今图书集成/理学汇编/经籍典/第085卷 > 元吴澂纂言 > 《易经序录》

伏羲之易，昔在羲皇始画八卦，因而重之为六十四。
当是时，《易》有图而无书也，后圣因之作《连山》，作《归藏》，
作《周易》，虽一本诸伏羲之图，而其取用盖各不同焉。
三《易》既亡其二，而《周易》独存，世儒诵习，知有《周易》而
已。伏羲之图，鲜或传受，而沦落于方伎家，虽其说具
见于夫子之《系辞》《说卦》，而读者莫之察也。至宋邵子
始得而发挥之，于是乃知有伏羲之《易》，而学者不断，
自文王、周公始也。今于《易》之一经，首揭此图，冠于经
端，以为伏羲之《易》，而后以三《易》继之，盖欲使夫学者
知《易》之本原，不至寻流逐末而昧其所自云尔。《连山》，
夏之《易》，《周礼》太卜掌三《易》，一曰《连山》，二曰《归藏》，三曰
《周易》，其经卦皆八，其别皆六十有四。或曰：神农作《连
山》，夏因之，以其首艮，故曰《连山》，今亡。《归藏》商之《易》。子
曰：“我欲观殷道，是故之宋而不足征也，吾得坤乾焉。”
说者以坤乾为《归藏》，或曰黄帝作《归藏》，商因之，以其
首坤，故曰《归藏》，今亡。《周易》上下经二篇，文王、周公《彖
象》《系辞》上下《文言》《说卦》《序卦》《杂卦传》十篇，夫子作。秦
焚书，《周易》以占筮独存，《汉志》《易》十二篇，盖经二传十
也。自魏晋诸儒分彖、《象》《文言》入经，而《易》非古，注疏传
诵者苟且仍循以逮于今。宋东莱先生吕氏始考之
以复其旧。而朱子因之。第其文字阙衍谬误，未悉正
也。故今重加修订，视旧本颇为精善。虽于大义不能
有所损益，而于羽翼遗经亦不为无小补云。